કેદીઓ માટે બ્રેડના સેંકડો લોફ અને અડધી ટ્રક ભરીને સલગમના કંદ અઠવાડિયામાં બે વખત પ્લાઝોવની બેકરીમાંથી ઝેબ્લોસીની લિપોવા સ્ટ્રીટ ખાતેની ફેક્ટરીની છાવણીમાં આવતા હતા. ઊંચી-ઊંચી ટ્રકોમાં માલ તો ઘણો ઓછો આવતો હતો, પરંતુ કમાન્ડન્ટ એમોન ગેટેના ચોપડામાં ઓસ્કરના નામે અનેક ગણી રકમ ઉધારવામાં આવતી હતી! એમોન પોતાના હિસાબમાં જે મોટા પરંતુ ખોટા જથ્થા નોંધતો હતો તે, અને લિપોવા સ્ટ્રીટમાં ખરેખર જે નજીવો માલ પહોંચતો હતો, એ બંન્ને વચ્ચેના તફાવત જેટલો જથ્થો ચિલોવિક્ઝ જેવા એમોનના વહીવટદારો, કમાન્ડન્ટ એમોનના પ્રતિનિધી રૂપે બજારમાં વેંચી દેતા હતા. એમિલિયાની છાવણીમાં રાખેલા કેદીના ભોજન માટે ઓસ્કરે જો એમોન પર આધાર રાખ્યો હોત, તો તેના ૯૦૦ કેદીઓ, અઠવાડિયે કિલોના માંડ ત્રીજા ભાગ જેટલી બ્રેડ પામતા હોત, અને તેમને સુપ પણ દર ત્રીજા દિવસે જ મળતો હોત! એમિલિયાની છાવણીના રસોડા માટેની કાળાબજારમાંથી ભોજનસામગ્રી ખરીદવા માટે ઓસ્કર દર મહીને ૫૦૦૦૦ ઝ્લોટી જેટલી રકમ વાપરી નાખતો હતો! કોઈક અઠવાડિયે તો એણે ત્રણ હજાર કરતાં પણ વધારે બ્રેડ શોધવી પડતી હતી! જર્મન માર્ક અને શરાબની બે-ત્રણ બોટલને બ્રીફકેસમાં લઈને એ મોટી-મોટી બેકરીઓના જર્મન નિરીક્ષકોને મળવા પહોંચી જતો અને તેમની સાથે વાટાઘાટો કરી લેતો!